Verkiesingsmanifes: 'Ons kry dinge gedoen,' sê DA | Maroela Media
Verkiesingsmanifes: 'Ons kry dinge gedoen,' sê DA
DA-leier John Steenhuisen.
Die ineenstorting van plaaslike regering in Suid-Afrika is so wydverspreid dat dit nie eens meer haalbaar is om hierdie wanfunksionerende munisipaliteite onder administrasie te plaas nie, aangesien daar eenvoudig te veel is.
Só het DA-leier John Steenhuisen Saterdag gesê tydens die bekendstelling van die DA se verkiesingsmanifes vir die plaaslike verkiesings wat op 1 November plaasvind.
Gewone burgers, ondernemings en burgerlike organisasies moes die verantwoordelikhede van hul mislukte plaaslike regerings begin oorneem, en namate al hoe meer van hierdie funksies uit hul hande geneem word, tree hierdie plaaslike regerings maar te graag terug en doen niks nie, het Steenhuisen gesê.
Hy het verwys na plaaslike gemeenskappe wat self inspring om gras te sny, slaggate te vul en waterinfrastruktuur te herstel. Nieregeringsorganisasies en kerke moet al hoe meer die rol vervul van die regering se maatskaplike dienste terwyl buurt- en plaaswagte dit op hul skouers geneem het om gemeenskappe te beskerm aangesien die polisie nie kan nie.
"Honderde munisipaliteite" kan nie meer geld van inwoners vir dienste soos elektrisiteit en water invorder nie. Die gevolg is dat daar miljarde rande geskuld word en dat die dienste voortdurend op die rand van ineenstorting staan.
"Een vir een word ons klein dorpies ekonomiese spookdorpe. En die mense wat daar agterbly nadat al die ondernemings weg is, staan voor 'n onmoontlike besluit: Bly daar, werkloos, arm en met amper geen vooruitsig om werk te kry nie, of verlaat die plek op soek na 'n ewe onseker toekoms in 'n vreemde stad."
Daar is volgens Steenhuisen wel nog munisipaliteite in die land wat uitmuntende werk doen – munisipaliteite wat deur die DA beheer word. Hy het verwys na dorpe soos Stellenbosch, Swellendam en Mosselbaai in die Wes-Kaap, Kouga in die Oos-Kaap en Midvaal in Gauteng.
"Die kontras tussen hierdie munisipaliteite en dié wat deur die ANC bestuur word, is verbysterend. Hierdie kontras is so onmiskenbaar dat jy op sommige plekke letterlik die DA-verskil in die pad onder jou voete kan sien as jy die grens oorsteek. Die DA is in beheer van minder as 10% van Suid-Afrika se munisipaliteite, maar die vyf beste munisipaliteite is almal onder DA-bestuur."
Dit is volgens Steenhuisen onder meer omdat die DA die basiese goed reg doen, wat onder meer behels om stelsels vaartbelyn te maak en reg te stel totdat dit doeltreffend is en heeltemal gefokus is op die oplossing van die probleem.
Die DA glo daarin dat slegs geskikte persone aangestel word en dan aanspreeklik gehou word. Die party duld nie korrupsie nie en is obsessief daaroor om omgematigde en onreëlmatige besteding so laag moontlik te hou, het Steenhuisen gesê.
Die DA beloof in sy verkiesingsmanifes die verskaffing van betroubare basiese dienste aan almal, 'n skoon en higiëniese omgewing, planne om openbare vervoer te verbeter, om baie van die polisiëringsfunksies van die nasionale regering na bekwame metro's en munisipaliteite te herlei, om dorpe en stede oop te maak vir beleggers en die lewering van 'n reeks behuisingsopsies.
"Nog nooit was die behoefte aan verandering dringender nie," het Steenhuisen gesê.
DA verkiesing 2021
Rugby: Bokke gaan niks verander nie
Ongelukkig ondersteun hulle ook liberale denkwyse soos aborsie… ek stem verby…
Met all e respek aan die DA asook die VF+, ANC, EFF en Onafhanklikes: Julle is almal dar vir die hoë salarisse en uitermate onverdiende byvoordele en nie in belang van die kiesers nie. Sal ENIGE raadslid in enige munisipaliteit sy salaris prygee sodat Eskom en ander munisipale krediteure eers betaal word voordat hulle anaspraak maak op vergoeding en byvoordele? Kortpm is die antwoord beslis: NEE
Ag snert….. da faal sy kiesers.
Dis interessant hoe die wiel gedraai het. Voor 1994 het die DA se voorgangers die DP en die PFP nie hond haaraf gemaak teen die NP op plaaslike bestuursvlak nie omdat die NP puik bestuur het. Die PFP en DP het hard gewerk om die NP tot 'n val te bring en nou het hulle die ridder op die wit perd geword. Ek betwis nie dat die DA baie beter as die ANC bestuur nie want dis nie eintlik moeilik nie. Gelukkig het ons "n beter keuse as net tusen ANC en DP. Ons kan vir die VF+ kies. Ek… Lees meer »